নীৰু বাজৱা

নীৰু বাজৱা (ইংৰাজী: Neeru Bajwa; জন্ম: ২৬ আগষ্ট ১৯৮০) এগৰাকী কানাডিয়ান অভিনেত্ৰী, পৰিচালিকা আৰু প্ৰযোজিকা, যিয়ে মূলতঃ পঞ্জাবী আৰু হিন্দী চলচ্চিত্ৰকে ধৰি ভাৰতীয় চিনেমাৰ সৈতে জড়িত। পঞ্জাবী চলচ্চিত্ৰ জগতৰ সৰ্বাধিক পাৰিশ্ৰমিক পোৱা অভিনেত্ৰীসকলৰ অন্যতম বাজৱাই ১৯৯৮ চনত দেৱ আনন্দৰ হিন্দী ছবি মেই ছোলহ বৰষ কী-ৰ জৰিয়তে নিজৰ কেৰিয়াৰ আৰম্ভ কৰিছিল আৰু পৰৱৰ্তী সময়ত হিন্দী ধাৰাবাহিক তথা পঞ্জাবী ছবিত কাম কৰিবলৈ লয়। বাজৱাই তেতিয়াৰ পৰাই জট এণ্ড জুলিয়েট (২০১২), জট এণ্ড জুলিয়েট ২ (২০১৩), চৰ্দাৰ জী (২০১৫), লং লাচী (২০১৮), ছাদা (২০১৯), কালী জোট্টা (২০২৩) আৰু জট এণ্ড জুলিয়েট ৩ (২০২৪)-ৰ দৰে ব্যৱসায়িকভাৱে সফল পঞ্জাবী ছবিত কাম কৰিছে।

তেওঁ তিনিবাৰকৈ পিটিচি পঞ্জাবী ফিল্ম এৱাৰ্ড বিজয়ী হোৱাৰ লগতে চান্নো কামলী য়াৰ দি (২০১৭) ছবিৰ বাবে প্ৰথম সংস্কৰণৰ ফিল্মফেয়াৰ এৱাৰ্ডছ পঞ্জাবীত শ্ৰেষ্ঠ অভিনেত্ৰীৰ সমালোচক বঁটা লাভ কৰিছিল। তেওঁ অলৌকিক থ্ৰিলাৰ ছবি ইট লিভছ ইনচাইড (২০২৩)-ৰ জৰিয়তে হলিউডত আত্মপ্ৰকাশ কৰে।

প্ৰাৰম্ভিক জীৱন

১৯৮০ চনৰ ২৬ আগষ্টত কানাডাৰ ব্ৰিটিছ কলম্বিয়াৰ ছাৰেত ভাৰতীয় প্ৰব্ৰজনকাৰী যশৱন্ত বাজৱা আৰু সুৰিন্দৰ বাজৱাৰ কোলাত নীৰু বাজৱাৰ জন্ম হৈছিল। বাজৱাৰ দুগৰাকী ভগ্নী—ৰুবিনা বাজৱা (এগৰাকী অভিনেত্ৰী), চাব্ৰিনা (এগৰাকী কাপোৰৰ ডিজাইনাৰ) আৰু এজন ভাতৃ সুহেইল আছে। তেওঁৰ তথ্যচিত্ৰ চলচ্চিত্ৰ বলীউড বাউণ্ড-ত বাজৱাই স্বীকাৰ কৰিছে যে তেওঁ হাইস্কুলীয়া শিক্ষা (এল. এ. মেথিছন ছেকেণ্ডাৰী স্কুলৰ পৰা) আধাতে এৰিছিল। পঢ়া-শুনাত তেওঁৰ আগ্ৰহ কম আছিল আৰু তেওঁ বলীউডৰ গ্লেমাৰৰ দ্বাৰা অনুপ্ৰাণিত হৈছিল, যাৰ বাবে তেওঁ নিজৰ সপোন পূৰণ কৰিবলৈ মুম্বাইলৈ গুচি আহিছিল।

কৰ্মজীৱন

বাজৱাই ২০০৫ চনত ডিডি নেচনেলৰ হৰি মিৰ্চী লাল মিৰ্চী-ৰ জৰিয়তে ভাৰতীয় ধাৰাবাহিক জগতত নিজৰ কেৰিয়াৰ আৰম্ভ কৰিছিল। ইয়াৰ পিছত তেওঁ জি টিভিত অস্তিত্ব...এক প্ৰেম কাহিনী, ষ্টাৰ প্লাছত জীত আৰু ষ্টাৰ ৱানত গানছ এণ্ড ৰোজেছ-ত কাম কৰে।

২০১৩ চনৰ জানুৱাৰীত বাজৱাই জিমি শ্বেৰগিল প্ৰডাকচনৰ নিৰ্মিত পঞ্জাবী ছবি ছাদী লাভ ষ্ট'ৰী-ত অভিনয় কৰে। ধীৰাজ ৰতনৰ পৰিচালনাত নিৰ্মিত এই ছবিখনত দলজিৎ দোচাঞ্জ, অমৃন্দৰ গিল আৰু সুৰভীন চাওলাইও অভিনয় কৰিছিল। তেওঁ দলজিৎ দোচাঞ্জৰ সৈতে পুনৰ জট এণ্ড জুলিয়েট ২ ছবিত অভিনয় কৰে, যিখন ছবিয়ে পঞ্জাবী চিনেমাৰ পূৰ্বৰ সকলো মুকলি দিনৰ সংগ্ৰহৰ অভিলেখ ভংগ কৰিছিল। ২০১৩ চনৰ আগষ্ট মাহত তেওঁৰ ছবি নটী জটছ মুক্তি পায়, য’ত তেওঁ বিন্নু ধিলন, আৰ্য বব্বৰ আৰু ৰোচন প্ৰিন্সৰ সৈতে অভিনয় কৰিছিল। ছবিখনে সমালোচকৰ পৰা মিশ্ৰিত সঁহাৰি লাভ কৰিছিল।

২০১৭ চনত বাজৱাই পঞ্জাবী ছবি ছাৰ্গী-ৰ জৰিয়তে পৰিচালিকা হিচাপে আত্মপ্ৰকাশ কৰে। এই ছবিখনত তেওঁৰ ভনী ৰুবিনা বাজৱাই জেছি গিল আৰু বব্বল ৰায়ৰ সৈতে মুখ্য চৰিত্ৰত অভিনয় কৰিছিল। ২০১৮ চনৰ ছবি লং লাচী-ৰ শীৰ্ষক গীতটোত বাজৱাই অভিনয় কৰিছিল আৰু মন্নত নুৰে কণ্ঠদান কৰিছিল। এই গীতটো ২০১৯ চনৰ ডিচেম্বৰত ইউটিউবত ১০০ কোটি দৰ্শন অতিক্ৰম কৰা প্ৰথমটো ভাৰতীয় গীত হিচাপে পৰিগণিত হয়। ২০২২ চনত বাজৱাই বিউটিফুল বিল্লো ছবিত অভিনয় কৰাৰ লগতে প্ৰযোজনাও কৰিছিল। ২০২৪ চনত বাজৱাই সতিন্দৰ সৰতাজৰ সৈতে শায়ৰ ছবিত কাম কৰিছিল। একে বছৰতে তেওঁ আৰু দোচাঞ্জ অভিনীত ছবি জট এণ্ড জুলিয়েট ৩ বিশ্বজুৰি ১০০ কোটি টকাৰ ব্যৱসায় কৰা দ্ৰুততম পঞ্জাবী ছবি হিচাপে পৰিগণিত হয় আৰু এক নতুন অভিলেখ গঢ়ে।

২০২১ চনৰ এপ্ৰিল মাহৰ পৰা বাজৱাই পঞ্জাবী অনুষ্ঠান জজবা পৰিচালনা কৰি আছে। তেওঁৰ 'নীৰু বাজৱা এণ্টাৰটেইনমেণ্ট' নামৰ এটা নিজা প্ৰডাকচন হাউছো আছে।

ব্যক্তিগত জীৱন

বাজৱাই ২০১৫ চনৰ ৮ ফেব্ৰুৱাৰীত হেৰী সিং জাৱান্ধাৰ সৈতে বিবাহপাশত আৱদ্ধ হয়। ২০১৫ চনৰ আগষ্ট মাহত দম্পতীটোৰ প্ৰথম সন্তান (এগৰাকী কন্যা) জন্ম হয়। ২০২০ চনত বাজৱাই যমজ কন্যা সন্তান জন্ম দিয়ে।

প্ৰযুক্তি উদ্যোগী গুৰবক্স চাহাল তেওঁৰ ভিনিহি।

তথ্যসূত্ৰ

বাহ্যিক সংযোগ

শ্ৰেণী:পঞ্জাবী চলচ্চিত্ৰৰ অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ভাৰতীয় অভিনেত্ৰী